ค่าเงินยูโรร่วงลง
ค่าเงินยูโรร่วงลงเกือบแตะระดับต่ำสุดในรอบ 9 เดือนเช้านี้ เหตุวิตกปัญหาการเงินในกรีซ
16 ก.พ. 2553

ค่าเงินยูโรร่วงลงเกือบแตะระดับต่ำสุดในรอบ 9 เดือนเช้านี้ เหตุวิตกปัญหาการเงินในกรีซ
ค่าเงินยูโรร่วงลงเกือบแตะระดับต่ำสุดในรอบ 9 เดือนในการซื้อขายที่ตลาดปริวรรตเงินตราโตเกียวช่วงเช้านี้ เนื่องจากความวิตกเกี่ยวกับปัญหาด้านการเงินของกรีซ นอกจากนี้ ยูโรยังได้รับแรงกดดันหลังจากกลุ่มผู้นำยุโรปปฏิเสธที่จะเปิดเผยรายละเอียดเกี่ยวกับมาตรการให้ความช่วยเหลือกรีซที่กำลังประสบปัญหาหนี้สาธารณะและยอดขาดดุลงบประมาณ
ทั้งนี้ ณ เวลา 08.27 น.ตามเวลาโตเกียว ค่าเงินยูโรร่วงลงแตะระดับ 1.3601 ยูโรต่อดอลลาร์ 
นักวิเคราะห์จากแบงค์ ออฟ นิวซีแลนด์ กล่าวว่า ความวิตกกังวลต่อสถานการณ์หนี้สินในกรีซจะยังคงปัจจัยลบต่อความเคลื่อนไหวของสกุลเงินยูโร โดยนักลงทุนยังคงจับตาดูว่ารัฐมนตรีคลังอียูจะมีข้อสรุปเรื่องแผนการให้ความช่วยเหลือกรีซอย่างไรบ้าง นอกจากนี้ คาดว่ายูโรอาจร่วงลงติดต่อกันเป็นวันที่ 5 เมื่อเทียบกับดอลลาร์สหรัฐเนื่องจากกลุ่มผู้นำยุโรปปฏิเสธที่จะเปิดเผยรายละเอียดเกี่ยวกับมาตรการให้ความช่วยเหลือกรีซ และหลังจากรัฐมนตรีคลังของกรีซออกมายอมรับว่า สถานะทางการเงินภายในประเทศเข้าขั้นวิกฤตในขณะนี้
รัฐมนตรีคลังยุโรปได้เข้าประชุมกันท่ามกลางแรงกดดันจากนักลงทุนที่หวังให้การประชุมดังกล่าวได้ข้อสรุปที่เป็นรูปธรรมเพื่อช่วยให้กรีซรับมือกับวิกฤตขาดดุลงบประมาณและปัญหาหนี้สาธารณะที่มีสัดส่วนสูงถึง 12.7% ต่อผลผลิตมวลรวมภายในประเทศในปี 2552 
นอกจากกรีซแล้ว นักลงทุนยังจับตาด้วยว่า ที่ประชุมรัฐมนตรีคลังยุโรปจะมีการทำข้อตกลงให้ความช่วยเหลือแก่โปรตุเกส และสเปนหรือไม่ เนื่องจากสองประเทศกำลังเผชิญชะตากรรมเดียวกัน โดยโปรตุเกสมีตัวเลขขาดดุลงบประมาณในสัดส่วน 9.3% ของจีดีพี ส่วนสเปนกำลังเผชิญปัญหายอดคนตกงานที่สูงสุดในกลุ่มประเทศยุโรป นอกจากนี้ เศรษฐกิจยังคงอยู่ในภาวะถดถอยเมื่อไตรมาสที่ผ่านมาและมียอดขาดดุลบัญชีถึง 11.4% ของจีดีพีในปีที่แล้ว